Vloedwaarskuwing: reënweer vir oostelike dele van die land verwagVerwagte reën oor 24 uur (mm) vir Dinsdag, 5 Desember (Grafika: SA Weerdiens) Suid-Afrikaners kan van Maandagaand reën verwag oor die sentrale en oostelike dele van die land. Die Suid-Afrikaanse Weerdiens het in ŉ verklaring gesê swaar buie (50 mm oor ŉ tydperk van 24 uur) kan van môre tot Woensdag verwag word. Dit kan moontlik tot kitsvloede lei. Die gebiede wat hierdeur geraak word, is die sentrale en oostelike dele van Noordwes, noord en noord-oostelike dele van die Vrystaat, Gauteng, suidelike dele in Mpumalanga, en die noord-westelike dele van KwaZulu-Natal. Die Vrystaat en Noordwes kan ŉ daling in die temperatuur verwag. Volgens die weerdiens kan sommige dele tot 100 mm oor ŉ tydperk van 36 – 48 uur verwag. Erge storms word Dinsdag in die noord-oostelike dele van die Noord-Kaap verwag met wind, hael en moontlik swaar reën. KwaZulu-Natal sal waarskynlik Woensdag onder die storms deurloop. Die weerdiens waarsku die publiek oor: – moontlike vloede en oorstroming van paaie en informele nedersettings – swak sigbaarheid op paaie – rivierstrome wat vinnig kan begin vloei – gemeenskappe wat moontlik haweloos gelaat kan word weens die vloede – skade aan eiendom en infrastruktuur Die weerdiens maan persone om nie enige riviere of strome oor te steek wanneer dit reën nie; nooit op ŉ pad te ry wat oorstroom is nie en dadelik ŉ voertuig te verlaat indien jy in die water vasgekeer word; na spesiale waarskuwings op die radio en televisie te luister; en veral snags versigtig te wees wanneer dit moeilik is om vloedgevare raak te sien. Besoek die webwerf of volg die weerdiens op Twitter vir enige verdere besonderhede. Verwagte reën oor 24 uur (mm) vir Woensdag, 6 Desember (Grafika: SA Weerdiens)